text: Fra vogn til villa
  24 september 2011 kl. 16.39
  Efter fire og et halvt år i en campingvogn er en kvinde med en særlig form for allergi endelig kommet under rigtigt tag.
  TV SYD har flere gange fortalt om Marianne Aagaard fra Træden ved Brædstrup. 
  Hun er overfølsom over for dufte og kan derfor ikke tåle de mest almindelige byggematerialer. 
  Nu er hun endelig flyttet ind i et hus, der er bygget af materialer, der slet ikke dufter. Blandt andet er der kun træ på loftet. 
  I fire og et halvt år boede hun i sin campingvogn, og når hun skulle ind i sit gamle hus, måtte hun have iltapparat på. Nu er pinslerne ovre, og hun har fået et almindeligt liv.
  